FI Euroopan unionin virallinen lehti CE 78/103

(2004/C 78 E/0103)

KIRJALLINEN KYSYMYS E-2320/03

esittäjä(t): Christoph Konrad (PPE-DE) komissiolle

(14. heinäkuuta 2003)

Aihe: Onnettomuuspaikalla annettava ensiapu

Komissio on jo aikoja sitten muistuttanut liikenneuhrien suuresta määrästä EU:n jäsenvaltioissa ja esittänyt kattavan toimintaohjelman tieliikenneturvallisuuden parantamiseksi. Lisäksi komissio esitti 20. kesäkuuta 2003 direktiiviehdotuksen, jossa edellytetään, että kaikkiin markkinoille saatettaviin uusiin ajoneuvo-tyyppeihin on heinäkuusta 2004 lähtien asennettava turvavyöt.

Tässä yhteydessä herää useita kysymyksiä:

1. Katsooko komissio, että tilannetta voitaisiin kohentaa velvoittamalla ajokortinhakijat käymään pikakurssin onnettomuuspaikalla annettavasta ensiavusta, kuten esim. Saksassa ja Itävallassa edellytetään? Aikooko komissio siinä tapauksessa esittää lähitulevaisuudessa vastaavan lainsäädäntöehdotuksen?

2. Katsooko komissio, että tasokas ensiapukurssi, jollaisia esim. St. John Ambulance -järjestö tarjoaa Yhdistyneessä kuningaskunnassa kaikille ajokortin haltijoille, parantaisi huomattavasti onnettomuuspaikalla annettavaa ensiapua? Aikooko komissio siinä tapauksessa esittää lähitulevaisuudessa vastaavan lainsäädäntöehdotuksen?

3. Pitääkö komissio nykyisiä säännöksiä jäsen- ja ehdokasvaltioissa rekisteröityjen ajoneuvojen ensi-apulaukkujen välineistöstä riittävinä? Katsooko komissio, että laukun mukana pitämistä koskevaa velvoitetta olisi täydennettävä laukun välineistön asianmukaista käyttöä koskevilla vähimmäisohjeilla? Aikooko komissio siinä tapauksessa esittää lähitulevaisuudessa vastaavan lainsäädäntöehdotuksen?

Loyola de Palacion komission puolesta antama vastaus

(11. syyskuuta 2003)

Komissio on antanut 14. syyskuuta 2000 yhteisön ajokorttia koskevan direktiivin, jossa tiukennetaan huomattavasti kuljettajantutkinnon vähimmäisvaatimuksia. Tässä 1. lokakuuta 2003 voimaan tulevassa direktiivissä on useita ensiapua koskevia säännöksiä. Jokaisella ajokortin hakijalla on vastedes oltava perustiedot kuljettajan toiminnasta onnettomuustilanteessa (varoitusmerkkien asettaminen, avun hälyttäminen) ja tarvittavista toimenpiteistä liikenneonnettomuuden uhrien auttamiseksi. Kuorma-autokortin ja linja-autokortin hakijoille vaatimukset ovat tiukemmat: hakijoilla täytyy olla perusvalmiudet toimia onnettomuuden tai muun vastaavan tilanteen sattuessa, erityisesti matkustajien evakuoimiseksi ja ensiavun antamiseksi.

Komissio pyytää parlamentin jäsentä tutustumaan Euroopan parlamentin ja neuvoston direktiiviin (1) ajoneuvojen kuljettajien perustason ammattipätevyydestä ja jatkokoulutuksesta. Ammattikuljettajien perus-ja jatkokoulutus käsittää myös pelastustoiminnan onnettomuustapauksessa. Tätä ei vaadita henkilöauto-ajokortin saamiseen. Ammattikuljettajan täytyy osata arvioida tilanne, estää lisävahinkojen synty, kutsua paikalle apua, auttaa loukkaantuneita ja antaa ensiapua, toimia tulipalon varalta ja evakuoida matkustajat.

Komission mielestä nämä kaksi yhteisön säädöstä ovat riittävät, eikä se suunnittele lisää lainsäädäntötoimia tällä alalla.

Jäsenvaltioiden tehtävänä on päättää, onko ensiapulaukun pitäminen mukana ajoneuvossa pakollista ja onko kuljettajilla velvollisuus osallistua erityiseen koulutukseen. Nykytilanteessa komissio ei ole tietoinen mistään sellaisesta seikasta, jonka vuoksi kyseisessä asiassa pitäisi ryhtyä lainsäädäntötoimiin Euroopan unionin tasolla. Komissio arvioi kylläkin, että useita tuhansia henkiä voitaisiin pelastaa, jos pelastuspalvelu saataisiin onnettomuuspaikalle nykyistä nopeammin. Komissio tutkii mahdollisuuksia hälytysketjun ja avustustoimien automatisoimiseksi. Päätös (2) soittajan sijaintitietojen käyttämisestä pelastuspalvelussa hätäpuhelujen paikantamiseksi soitettaessa numeroon 112 on tärkeä vaihe tilanteen parantamisessa.

(1) KOM(2003) 296 lopullinen.

(2) Euroopan parlamentin ja neuvoston direktiivi 2002/22/EY, annettu 7. maaliskuuta 2002, yleispalvelusta ja käyttäjien oikeuksista sähköisten viestintäverkkojen ja -palvelujen alalla (EUVL L 108, 24.4.2003) ja 25. heinäkuuta 2003 annettu komission suositus.